**Metodické usmernenie**

**Ministerstva investícií, regionálneho rozvoja a informatizácie Slovenskej republiky**

č. 015707/2023/oSBAA-1 z 16.02.2023

**na udelenie rozhodnutia poskytovať a prevádzkovať služby**

**v privátnej časti vládneho cloudu**

**Verzia 1**

|  |  |
| --- | --- |
| Určené pre: | Ministerstvo investícií, regionálneho rozvoja a informatizácie Slovenskej republiky, Národná agentúra pre sieťové a elektronické služby, orgány riadenia podľa § 5 ods. 2 zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov, odborná verejnosť. |
| Vydáva: | Ministerstvo investícií, regionálneho rozvoja a informatizácie Slovenskej republiky |
| Záväznosť: | Metodické usmernenie má záväzný charakter v procesnom postupe podľa § 24a odseky 3,4,7 zákona MIRRI SR č. 95/2019 Z. z. o informačných technológiách vo verejnej správe a o zmene a doplnení niektorých zákonov |
| Počet príloh: | 3 |
| Dátum vydania: | 17.03.2023 |
| Dátum účinnosti: | 01.04.2023 |
| Schválil: | Mgr. Peter Kopáčgenerálny riaditeľ sekcie informačných technológií verejnej správy Ministerstvo investícií, regionálneho rozvoja a informatizácie Slovenskej republiky |

**Metodické usmernenie**

**Ministerstva investícií, regionálneho rozvoja a informatizácie Slovenskej republiky**

č. 015707/2023/oSBAA-1 z 16.03.2023

**na udelenie rozhodnutia poskytovať a prevádzkovať služby**

**v privátnej časti vládneho cloudu**

**Článok 1**

**Predmet úpravy**

Ministerstvo investícií, regionálneho rozvoja a informatizácie Slovenskej republiky (ďalej len „MIRRI SR“) na zabezpečenie jednotného postupu pri plnení povinností vyplývajúcich z § 24a ods. 7 zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení zákona č. 325/2022 Z. z. (ďalej len „zákon“) vydáva toto metodické usmernenie na udelenie rozhodnutia poskytovať a prevádzkovať služby v privátnej časti vládneho cloudu pre správcu nadrezortného informačného systému verejnej správy.

**Článok 2**

**Spôsob podávania a evidencie žiadosti**

1. Žiadateľ o udelenie rozhodnutia na prevádzkovanie služieb v privátnej časti vládneho cloudu podáva žiadosť elektronicky a žiadosť musí spĺňať všetky náležitosti definované v §24a ods. 3 zákona. Ak je žiadateľom orgán riadenia (ďalej len „OR“), žiadosť podáva organizačný útvar zodpovedný za prevádzku predmetných cloudových služieb.
2. Každý poskytovateľ cloudovej služby, ktorá má byť poskytovaná a prevádzkovaná v privátnej časti vládneho cloudu podľa §24a ods. 7 zákona, je povinný podať žiadosť o zápis služby do katalógu služieb vládnych cloudových služieb (ďalej len „katalóg“) podľa metodického usmernenia[[1]](#footnote-2)).
3. Evidencia žiadostí sa vykonáva podľa metodického usmernenia.1)

**Článok 3**

**Posúdenie žiadosti**

1. Posudzovanie žiadostí na ministerstve zabezpečuje sekcia informačných technológií verejnej správy, odbor riadenia eGovernmentu, oddelenie správy technickej architektúry.
2. MIRRI SR posudzuje, či žiadosť spĺňa všetky náležitosti potrebné na zaradenie služby do katalógu. MIRRI SR posúdi najmä
	1. splnenie náležitostí potrebných na zaradenia cloudovej služby do katalógu podľa §24a ods. 3 zákona a metodického usmernenia,1)
	2. splnenie podmienok podľa §24a ods. 7 zákona.

**Článok 4**

**Spôsob rozhodnutia**

1. Po posúdení žiadosti MIRRI SR rozhodne o
	1. zapísaní služby do katalógu,
	2. odmietnutí zapísať službu do katalógu,
	3. vyčiarknutí služby z katalógu podľa § 24a ods. 4 zákona.
2. Zápis do katalógu na základe rozhodnutia podľa odseku 1 písm. a) sa vykonáva v súlade s § 24a ods. 4 zákona s platnosťou na dva roky.
3. Evidenciu rozhodnutí vedie sekcia informačných technológií verejnej správy, odbor riadenia eGovernmentu, oddelenie správy technickej architektúry v registratúrnom systéme ministerstva.
4. O schválení rozhodnutia na základe posúdenia podľa odseku 1 rozhoduje generálny riaditeľ sekcie informačných technológií verejnej správy.
5. Vzory rozhodnutí podľa odseku 1 sú prílohou tohto metodického usmernenia a sú jeho neoddeliteľnou súčasťou.

**Článok 5**

**Účinnosť**

Toto metodické usmernenie nadobúda účinnosť **01.04.2023**

**Peter Kopáč**

generálny riaditeľ sekcie informačných technológií verejnej správy

**Zoznam príloh:**

Príloha č. 1 - Rozhodnutie\_schvalenie\_Ziadosti\_o\_certifikaciu\_sluzby\_do\_KVCS

Príloha č. 2 - Rozhodnutie\_zamietnutie\_Ziadosti\_o\_certifikaciu\_sluzby\_do\_KVCS

Príloha č. 3 - Rozhodnutie\_vymazanie\_Sluzby\_z\_KVCS

1. ) Metodické usmernenie Úradu podpredsedu vlády Slovenskej republiky pre investície a informatizáciu č.4542/2019/oSAEG-1 pre proces zaradenia cloudovej služby do katalógu. [↑](#footnote-ref-2)